Illum il-Kummissjoni ħarġet l-aktar rapport reċenti tagħha dwar il-Prestazzjoni tal-UE fl-oqsma tax-Xjenza u tar-Riċerka u l-Innovazzjoni, li permezz tiegħu tanalizza l-prestazzjoni tal-Ewropa fil-kuntest globali. Ir-rapport jenfasizza l-ħtieġa li r-riċerka u l-innovazzjoni jappoġġaw it-tkabbir sostenibbli u inklużiv tal-kumpaniji, ir-reġjuni u l-pajjiżi, filwaqt li jiġi żgurat li ħadd ma jiġi eskluż mill-missjoni mmirata lejn it-tisħiħ tas-sistemi ta' innovazzjoni, speċjalment fir-reġjuni inqas żviluppati. Jenfasizza wkoll li huwa importanti li jiġi żgurat li, fid-dawl ta' rivoluzzjonijiet teknoloġiċi ġodda u tar-rwol sinifikanti tal-politika tar-Riċerka u l-Innovazzjoni fit-tisħiħ tal-produttività tal-kumpaniji, l-Ewropej ikollhom il-ħiliet xierqa, u dan iwassal għall-ħolqien ta' impjiegi u għall-ħolqien tal-valur b'mod sostenibbli. B'mod partikolari, l-edizzjoni tal-2020 tar-rapport biennali tippreżenta 11-il rakkomandazzjoni ta' politika bħala appoġġ għan-nies, għall-pjaneta u għall-prosperità tagħna. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, stqarret: “Ir-riċerka u l-innovazzjoni jinsabu fil-qalba tar-rispons għall-kriżi bla preċedent li qed inħabbtu wiċċna magħha, u jistgħu jikkontribwixxu b'mod sinifikanti għall-irkupru ekonomiku. Ir-rapport tal-2020 dwar il-Prestazzjoni tal-UE fl-oqsma tax-Xjenza u tar-Riċerka u l-Innovazzjoni juri kemm ir-riċerka u l-innovazzjoni għandhom rwol ċentrali fit-twettiq tat-tranżizzjonijiet ekoloġiċi u diġitali li għandha bżonn l-Ewropa. Orizzont 2020, kif ukoll il-programm Orizzont Ewropa li se jitnieda aktar 'il quddiem, għandhom rwol kruċjali f'din it-trasformazzjoni.” L-UE tinsab minn ta' quddiem fil-produzzjoni u fl-eċċellenza xjentifika, tant li 25 % tal-pubblikazzjonijiet xjentifiċi dwar il-klima u 27 % tal-pubblikazzjonijiet relatati mal-qasam tal-bijoekonomija li l-aktar issir referenza għalihom fid-dinja huma pubblikazzjonijiet Ewropej. L-UE tinsab ukoll fuq quddiem nett fl-applikazzjonijiet għall-privattivi f'dawn iż-żewġ oqsma, b'24 % tal-applikazzjonijiet għall-privattivi fil-qasam tal-klima u b'25 % fil-qasam tal-bijoekonomija. Madankollu hemm bżonn li jsir sforz akbar biex ir-riżultati tar-riċerka jissarrfu f'soluzzjonijiet kummerċjabbli sostenibbli u biex tinbena Żona Ewropea tar-Riċerka b'saħħitha u tiżdied l-effettività tas-sistemi pubbliċi tar-riċerka. Billi d-diġitalizzazzjoni qed twassal għal trasformazzjoni tar-Riċerka u l-Innovazzjoni, it-taħlita t-tajba ta' politiki għandha trawwem it-teknoloġija profonda u l-ħiliet diġitali tar-riċerkaturi, filwaqt li tippromwovi x-xjenza miftuħa u tiżgura li jsiru biżżejjed investimenti f'infrastrutturi tad-data ta' kwalità għolja. Orizzont Ewropa, il-programm qafas għar-Riċerka u l-Innovazzjoni tal-UE li jmiss, se jkollu rwol ewlieni fiż-żieda u t-tmexxija tal-isforzi tar-Riċerka u l-Innovazzjoni permezz tal-approċċ tiegħu orjentat lejn il-missjonijiet u bis-saħħa tal-isħubijiet Ewropej. Filwaqt li jibbaża ruħu fuq l-eċċellenza u fuq il-prestazzjoni mill-aqwa tal-UE fir-riċerka u l-innovazzjoni bbażati fuq ix-xjenza, ir-rapport dwar il-Prestazzjoni fl-oqsma tax-Xjenza u tar-Riċerka u l-Innovazzjoni jippreżenta 11-il rakkomandazzjoni ta' politika, miġbura madwar tliet pilastri ewlenin: Flimkien, dawn iwittu t-triq biex ir-Riċerka u l-Innovazzjoni jwasslu riżultati b'rabta mal-Għanijiet ta' Żvilupp Sostenibbli, u biex ir-riżultati jiġu integrati f'politiki u inizjattivi tal-UE li jikkontribwixxu għal Ewropa diġitali ġusta u newtrali għall-klima, filwaqt li fl-istess ħin tingħata spinta lill-kompetittività tan-negozji u tar-reġjuni Ewropej. Sfond Ir-rapport dwar il-Prestazzjoni tal-UE fl-oqsma tax-Xjenza u tar-Riċerka u l-Innovazzjoni janalizza d-dinamika tar-riċerka u l-innovazzjoni, kif ukoll il-prestazzjoni tal-Ewropa b'rabta max-xjenza u l-innovazzjoni u l-motivaturi tagħhom. Ir-rapport jgħaqqad flimkien analiżi makroekonomika bbażata fuq indikaturi u riċerka analitika fil-fond, u joħloq deskrizzjoni narrattiva li tinteressa kemm lil udjenza midħla tar-riċerka u l-innovazzjoni kif ukoll lil dawk li jfasslu l-politika u lill-analisti fil-qasam tal-ekonomija u l-finanzi. Din hija t-tielet edizzjoni tal-pubblikazzjoni biennali maħruġa mid-Direttorat Ġenerali għar-Riċerka u l-Innovazzjoni tal-Kummissjoni Ewropea. L-edizzjoni preċedenti (tal-2018) hija disponibbli hawn. Għal Aktar Informazzjoni Ir-rapport dwar il-Prestazzjoni tal-UE fl-oqsma tax-Xjenza u tar-Riċerka u l-Innovazzjoni (SRIP) [ir-rapport tal-2020 se jkun disponibbli online fis-27 ta' Mejju fis-14.30 CET] Infografika – Lejn Ewropa sostenibbli u kompetittiva [disponibbli online fis-27 ta' Mejju fis-14.30 CET] Infografika – L-10 fatti u ċifri ewlenin [disponibbli online fis-27 ta' Mejju fis-14.30 CET] Filmat – Ir-rapport tal-2020 dwar il-Prestazzjoni tal-UE fl-oqsma tax-Xjenza u tar-Riċerka u l-Innovazzjoni [disponibbli online fis-27 ta' Mejju fis-14.30 CET] Rapport interattiv – Ir-rapport dwar il-Prestazzjoni tal-UE fl-oqsma tax-Xjenza u tar-Riċerka u l-Innovazzjoni [disponibbli online fis-27 ta' Mejju fis-14.30 CET]